KOMISSION ASETUS (EY) N:o 1646/1999,

annettu 27 päivänä heinäkuuta 1999,

tiettyjen Taiwanista ja Kiinan kansantasavallasta peräisin olevien magneettilevyjen (3,5 tuuman mikrolevyt) tuonnissa neuvoston asetuksella (ETY) N:o 2861/93 käyttöön otettujen polkumyynnin vastaisten toimenpiteiden kiertämistä yhteisössä suoritettavilla kokoonpanotoimilla koskevan tutkimuksen vireillepanosta ja mikrolevyjen osien tuonnin saattamisesta kirjaamisen alaiseksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), ja erityisesti sen 13 ja 14 artiklan,

on kuullut neuvoa-antavaa komiteaa asiasta,

sekä katsoo seuraavaa:

A. PYYNTÖ

1) Komissio on vastaanottanut asetuksen (EY) N:o 384/96, jäljempänä "perusasetus", 13 artiklan 3 kohdan mukaisen pyynnön tutkia, kierretäänkö tiettyjen Taiwanista ja Kiinan kansantasavallasta peräisin olevien magneettilevyjen (3,5 tuuman mikrolevyt), jäljempänä "mikrolevyt", tuonnissa neuvoston asetuksella (ETY) N:o 2861/93(3) käyttöön otettuja polkumyyntitulleja tuomalla samoista maista mikrolevyjen osia, jotka käytetään tämän jälkeen mikrolevyjen kokoonpanoon yhteisössä, ja asettaa tärkeimpien osien tuonnin edellytykseksi tulliviranomaisten suorittama kirjaaminen perusasetuksen 14 artiklan 5 kohdan mukaisesti ja ehdottaa neuvostolle edellä tarkoitettujen polkumyyntitullien laajentamista koskemaan myös mikrolevyjen osien tuontia kyseisistä maista, silloin kun se on perusteltua.

B. PYYNNÖN ESITTÄJÄ

2) Pyynnön on 14 päivänä kesäkuuta 1999 jättänyt Committee of European Diskette Manufacturers (Diskma).

C. TUOTE

3) Tuotteet, joilla polkumyyntitoimenpiteitä väitetään kierrettävän, ovat seuraavat Taiwanista ja Kiinan kansantasavallasta peräisin olevat mikrolevyjen osat, joita käytetään mikrolevyjen kokoonpanoon yhteisössä: kuoret (CN-koodi ex 3926 90 99 ), kotelot ("clamshells") (CN-koodi ex 8523 20 90 ), kiinnitysrenkaat (CN-koodi ex 3926 90 99 ), kohottimet (CN-koodi ex 3920 69 00 ja ex 3919 10 31 ), magneettikalvopäällysteiset tallennuskiekot ("cookies") (CN-koodi ex 8523 20 90 ), keskiöt ("hubs") (CN-koodi ex 7326 90 97 ja ex 7616 10 00 ), sulkimet (CN-koodi ex 3926 90 99 , ex 7326 90 97 ja ex 7616 10 00 ), jouset (CN-koodi ex 7320 20 89 ), kirjoitussuojaläpät (CN-koodi ex 3926 90 99 ) ja kuitukangaspehmusteet (CN-koodi ex 5603 12 90 ). Nämä CN-koodit, joihin tuotteet tällä hetkellä luokitellaan, ovat ainoastaan ohjeellisia.

D. TODISTEET

4) Pyynnössä esitetään perusasetuksen 13 artiklan 3 kohdan mukaisesti riittävästi todisteita, mistä syystä voidaan panna vireille tutkimus, jossa selvitetään, kierretäänkö Taiwanista ja Kiinan kansantasavallasta peräisin olevien mikrolevyjen tuontiin sovellettavia polkumyyntitulleja tuomalla kyseisistä maista mikrolevyjen osia, joita käytetään kokoonpanotoimiin yhteisössä.

5) Todisteet ovat seuraavat:

a) Vähintään yksi kokoonpanotoimintaan keskittyvä hanke, jossa käytetään Kiinan kansantasavallasta ja/tai Taiwanista peräisin olevia osia, on alkanut tai sen laajuus on huomattavasti kasvanut sen jälkeen, kun polkumyynnin vastaiset toimenpiteet otettiin käyttöön. Lisäksi pyynnössä esitetään alustavat todisteet siitä, että taiwanilaisten ja kiinalaisten osien arvo on vähintään 60 prosenttia kokoonpantavan tuotteen osien kokonaisarvosta ja että yhteisössä suoritettavassa kokoonpanossa tai valmistuksessa käytettävien osien arvonlisäys on enintään 25 prosenttia valmistuskustannuksista.

b) Lisäksi pyynnössä esitetään todisteet siitä, että kiinalaisista ja taiwanilaisista osista kokoonpantujen mikrolevyjen myyntihinnat yhteisössä ovat alhaisempia kuin polkumyynnin poistava vientihinnan taso.

c) Lopuksi pyynnössä väitetään, että toimenpiteiden väitetty kiertäminen heikentää vakavasti voimassa olevien polkumyyntitullien korjaavia vaikutuksia siltä osin, kuin on kyse samankaltaisen kokoonpannun tuotteen määristä ja hinnoista.

E. MENETTELY

6) Komissio on pyynnössä esitettyjen todisteiden perusteella päättänyt, että on olemassa riittävä näyttö perusasetuksen 13 artiklan 3 kohdan mukaisen tutkimuksen panemiseksi vireille ja edellä mainituista maista peräisin olevien mikrolevyjen osien tuonnin kirjaamisen saattamiseksi pakolliseksi mainitun asetuksen 14 artiklan 5 kohdan mukaisesti.

i) Kyselylomakkeet

7) Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen pyynnössä nimetylle mikrolevyjen kokoonpanoa harjoittavalle yritykselle ja siihen etuyhteydessä olevalle taiwanilaiselle viejälle. Kyselylomakkeet lähetetään myös niille Kiinan kansantasavallassa ja Taiwanissa oleville vientiä harjoittaville tuottajille, jotka toimivat yhteistyössä alkuperäisessä tutkimuksessa. Yhteisön tuottajilta voidaan tarvittaessa pyytää tietoja. Taiwanin ja Kiinan kansantasavallan viranomaisille ilmoitetaan tutkimuksen vireillepanosta ja niille toimitetaan jäljennös pyynnöstä ja kyselylomakkeesta.

8) Muiden asianomaisten osapuolten on pyydettävä kyselylomake mahdollisimman pian, koska myös niihin sovelletaan tässä asetuksessa vahvistettua määräaikaa. Kyselylomakkeita koskevat pyynnöt on toimitettava kirjallisesti jäljempänä mainittuun osoitteeseen ja niissä on mainittava asianomaisen osapuolen nimi, osoite, puhelinnumero ja faksinumero.

ii) Kiertämättömyystodistukset

9) Kirjaamisvelvollisuudesta tai muista toimenpiteistä vapauttavia todistuksia voidaan perusasetuksen 13 artiklan 4 kohdan mukaisesti myöntää silloin, kun tuontiin ei liity kiertämistä.

Koska tällaisen todistuksen myöntäminen edellyttää yhteisön toimielinten ennakolta antamaa lupaa, tuojien on toimitettava luvan myöntämistä koskevat hakemukset komissiolle tutkimuksen mahdollisimman varhaisessa vaiheessa. Komissio voi myöntää luvan vasta hakemukseen sisältyvien tietojen perusteellisen arvioinnin jälkeen. Hakemuksiin on liitettävä johdanto-osan 8 kappaleessa tarkoitettu kyselylomake kokonaan täytettynä.

F. TUONNIN KIRJAAMINEN

10) Perusasetuksen 13 artiklan 3 kohdan ja 14 artiklan 5 kohdan mukainen tuonnin kirjaaminen olisi mikrolevyjen osien moninaisuuden ja suuren määrän vuoksi rajoitettava koskemaan tärkeimpiä mikrolevyjen kokoonpanotoiminnassa käytettyjä osia eli tallennuskiekkoja, koteloita, kuoria, sulkimia ja keskiöitä, jotka vastaavasti kuuluvat CN-koodeihin ex 8523 20 90 , ex 3926 90 99 , ex 7616 10 00 ja ex 7326 90 97. Tuonnin kirjaamisella varmistetaan, että Taiwanista ja Kiinan kansantasavallasta peräisin olevien mikrolevyjen tuontiin sovellettavat polkumyyntitullit voidaan laajentaa koskemaan edellä mainittuja tärkeimpiä osia ja kantaa taannehtivasti menettelyn aloittamispäivästä alkaen, jos tutkimuksessa todetaan, että toimenpiteiden kiertämistä koskeva väite pitää paikkansa.

G. MÄÄRÄAIKA

11) Moitteettoman hallinnon varmistamiseksi olisi asetettava määräaika, jonka kuluessa ne asianomaiset osapuolet, jotka voivat osoittaa, että tämän tutkimuksen tulokset todennäköisesti vaikuttavat niihin, voivat esittää kantansa kirjallisesti. Lisäksi olisi asetettava määräaika, jonka kuluessa asianomaiset osapuolet voivat esittää kirjallisen kuulemispyynnön ja osoittaa, että niiden kuulemiseen on olemassa erityisiä syitä. Koska mainittua määräaikaa sovelletaan kaikkiin asianomaisiin osapuoliin, myös niihin, joita ei ole mainittu pyynnössä tai jotka eivät ole komission tiedossa edellisen tutkimuksen perusteella, on näiden osapuolten edun mukaista ottaa yhteyttä komission viipymättä.

H. YHTEISTYÖSTÄ KIELTÄYTYMINEN

12) Jos asianomainen osapuoli kieltäytyy antamasta tai ei muusta syystä toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja,

ON ANTANUT TÄMÄN ASETUKSEN:

1 artikla

Pannaan vireille asetuksen (EY) N:o 384/96 13 artiklan 3 kohdan mukainen tutkimus, joka koskee seuraavien Taiwanista ja Kiinan kansantasavallasta peräisin olevien mikrolevyjen osien tuontia: kuoret (CN-koodi ex 3926 90 99 ), kotelot ("clam shells") (CN-koodi ex 8523 20 90 ), kiinnitysrenkaat (CN-koodi ex 3926 90 99 ), kohottimet (CN-koodi ex 3920 69 00 ja ex 3919 10 31 ), magneettikalvopäällysteiset tallennuskiekot ("cookies") (CN-koodi ex 8523 20 90 ), keskiöt ("hubs") (CN-koodi ex 7326 90 97 ja ex 7616 10 00 ), sulkimet (CN-koodi ex 3926 90 99 , ex 7326 90 97 ja ex 7616 10 00 ), jouset (CN-koodi ex 7320 20 89 ), kirjoitussuojaläpät (CN-koodi ex 3926 90 99 ) ja kuitukangaspehmusteet (CN-koodi ex 5603 12 90 ).

2 artikla

Tulliviranomaiset velvoitetaan asetuksen (EY) N:o 384/96 13 artiklan 3 kohdan ja 14 artiklan 5 kohdan nojalla toteuttamaan tarvittavat toimenpiteet Taiwanista ja Kiinan kansantasavallasta peräisin olevien seuraavien mikrolevyjen osien tuonnin kirjaamiseksi sen varmistamiseksi, että jos kyseisistä maista peräisin olevien mikrolevyjen tuontiin sovellettavat polkumyyntitullit laajennettaisiin koskemaan myös mainittujen osien tuontia, tullit voitaisiin kantaa kirjaamispäivästä alkaen:

>TAULUKON PAIKKA>

Tuonnin kirjaamisvelvollisuus päättyy yhdeksän kuukauden kuluttua tämän asetuksen voimaantulopäivästä.

Tuotteita ei kirjata, jos niiden mukana on asetuksen (EY) N:o 384/96 13 artiklan 4 kohdan mukaisesti myönnetty tullitodistus.

3 artikla

Asianomaisten osapuolten on ilmoittauduttava, esitettävä näkökantansa kirjallisesti, toimitettava tiedot ja pyydettävä saada tulla komission kuulemiksi 40 päivän kuluessa tämän asetuksen julkaisemisesta Euroopan yhteisöjen virallisessa lehdessä, jotta kyseiset näkökannat ja tiedot voidaan ottaa huomioon tutkimuksessa. Tämä määräaika koskee kaikkia asianomaisia osapuolia, myös niitä, joita ei ole mainittu pyynnössä.

Kaikki asiaan liittyvät tiedot, kuulemista tai kyselylomakkeita koskevat pyynnöt sekä kiertämättömyystodistuksia koskevat lupahakemukset on lähetettävä seuraavaan osoitteeseen: Euroopan komissio

Ulkosuhteiden pääosasto:

kauppapolitiikka, suhteet Pohjois-Amerikkaan, Kaukoitään, Australiaan ja Uuteen-Seelantiin

Linja I-C

Rue de la Loi / Wetstraat 200 B - 1040 Bruxelles/Brussel Faksi: (32-2) 295 65 05.

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä heinäkuuta 1999.

Komission puolesta

Leon BRITTAN

Varapuheenjohtaja

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 262, 21.10.1993, s. 4.